Danmark er gode til at producere grøn strøm, og energibranchen håber på, at en afgørelse fra EU vil åbne for mere eksport af strøm til Tyskland.

I årevis er eksporten af dansk strøm blevet bremset på vejen mod Tyskland.

Det er sket i et omfang, så EU's kommissær for konkurrence, Margrethe Vestager, er gået ind i sagen. Og i branchen ventes en afgørelse at være tæt på.

Det skriver Jyllands-Posten.

Vi er nødt til at have velfungerende transportveje ud af Norden for at realisere det eksporteventyr, der ligger i vores grønne strøm Lars Aagaard, administrerende direktør Dansk Energi

Halv milliard i tabt eksport

Sagen er principiel for at få skabt et indre marked i EU for energi. Håbet blandt danske aktører er, at kommissionen bruger sagen til at understrege, at EU's indre marked skal være åbent - også for strøm.

- Det svarer til, at man fra tysk side lukker for eksport af bacon eller Lego fra Danmark. Det må man jo heller ikke, siger specialkonsulent Carsten Chachah fra Dansk Energi til avisen.

- I Danmark er vi gode til at producere grøn strøm og få den udbredt. Men det kræver, at vi har et marked i EU, der fungerer, tilføjer han.

Konkret har det tyske netselskab TenneT år for år siden 2011 stillet mindre kapacitet til rådighed på elforbindelsen mellem Jylland og Tyskland, selv om der reelt har været større kapacitet tilgængelig.

I nogle måneder har tyskerne bremset så meget, at kun fem procent af kapaciteten har været til rådighed.

Det har ifølge Dansk Energi kostet nordiske elproducenter omkring en halv milliard kroner om året i tabt eksport i perioden 2012-2014.

Som lukkede motorvejsspor

Ifølge Jyllands-Posten kan Tysklands forsøg på at bremse den danske strøm det seneste årti bedst sammenlignes med en tresporet motorvej, hvor vores sydlige naboer dagligt vælger at lukke for et par af sporene.

Salget af el mellem Danmark og Tyskland foregår ved, at energinet.dk og TenneT dagligt enes om kapaciteten for det kommende døgn.

Og begrænsningerne i Tyskland har medført, at Danmark har mistet konkurrencekraft, og det har givet tyskerne en konkurrencefordel.

Tilbage i 2016 udtalte den administrerende direktør i brancheorganisationen Dansk Energi, Lars Aagaard, at den centrale "motorvej" til eksport af energi sydpå gennem Tyskland mere eller mindre var sat ud af drift.

- Vi er nødt til at have velfungerende transportveje ud af Norden for at realisere det eksporteventyr, der ligger i vores grønne strøm. Det har vi ikke i dag, sagde Lars Aagaard for to år siden.

Maksimumskapacitet udnyttes ikke

I marts i år valgte EU's konkurrencekommissær, Margrethe Vestager, at åbne en formel undersøgelse af problematikken og udtalte, at "det er afgørende, at elforbindelserne forbliver åbne for handel over grænserne".

Desuden udtalte Vestager i den forbindelse følgende om TenneT's mistænkelige adfærd:

- Vi har set på det et stykke tid og samarbejder godt med den tyske netoperatør. Vi vil gerne løse sagen, så tyskere kan få gavn af dansk vindmøllestrøm, og danske elproducenter kan komme af med deres strøm – især når der er meget af den.

I EU forhandles der i disse uger om fremtidens elektricitetsmarked.

Klima- og energiminister Lars Christian Lilleholt (V) skriver i en e-mail til Jyllands-Posten, at "Danmark støtter, at princippet for varernes frie bevægelighed også gælder for handel med elektricitet".

En talsmand for TenneT henviser i en e-mail til, at selskabet midlertidigt har tilbudt en minimumskapacitet på forbindelsen og i øvrigt afventer EU-Kommissionens afgørelse.

Ifølge Jyllands-Posten har det tyske netselskab lovet at øge minimumskapaciteten til 1300 MW, men niveauet ligger stadig et stykke under de maksimale 1780 MW.